उस लड़की के पिता वायु-सेना में काम कर चुके थे। अनुशासन घर का स्वाभाविक अंग था। और जब अनुशासन घर का स्वाभाविक और अभिन्न अंग था तो फिर घर के लोगों का इससे इतर जाने का कोई मतलब भी नहीं था। लड़की की माँ और उसका भाई भी अनुशासन-बद्ध थे। लेकिन, लड़की घर में सबके विपरीत थी। वो सुस्त और आलसी थी। स्कूल की पहली घंटी का समय साढ़े आठ बजे का होता तो लड़की आठ बजे उठती थी। यानी घर में सबसे देर से।जब पिता अपनी बेटी के आलसीपन और सुस्त-मिज़ाज से तंग आ गए तब उन्होंने एक फैसला लिया। पिता ने अपनी बेटी को क्रिकेटर बनाने की ठानी। वे उसे क्रिकेट अकादमी ले जाने लगे। इस क्रिकेट अकादमी में लड़की का भाई रोज़ प्रैक्टिस किया करता था। भाई स्कूल-स्तर के क्रिकेट टूर्नामेंट भी खेलता था। शुरू में तो लड़की ने क्रिकेट अकादमी जाकर अपने स्कूल का "होम-वर्क" किया, लेकिन पिता के कहने पर अपने भाई की देखा-देखी क्रिकेट का बल्ला भी थाम लिया और नेट्स पर प्रैक्टिस शुरू की । अब हर रोज़ पिता अपनी स्कूटर पर बेटा और बेटी को क्रिकेट अकादमी ले जाते। भाई की तरह ही बहन भी नेट्स पर खूब पसीना बहाने लगी। फिर धीरे-धीरे मेहनत रंग लाने लगी। क्रिकेट लड़की का पहला प्यार बन गया। और, लड़की ने भी कुछ इस तरह क्रिकेट से मोहब्बत की कि क्रिकेट को ही अपना जीवन और जीवन को ही क्रिकेट मान लिया। चूँकि मेहनत और लगन थी, साथ में काबिलियत भी, लड़की क्रिकेट के मैदान पर अपना अलग रंग जमाने लगी। उसने ऐसा रंग जमाया कि कई लोग उसके दीवाने हो गए। अपनी प्रतिभा और मेहनत के बल पर इस लड़की ने मैदान पर कई रिकॉर्ड अपने नाम किये। अपने देश को कई ऐतिहासिक जीत दिलवाई। अपने देश में महिला क्रिकेट को लोकप्रिय बनाया। इनकी काबिलियत और कामयाबियों की वजह से दुनिया में इन्हें "महिला क्रिकेट का तेंदुलकर" कहा जाने लगा। हमने यहां जिस लड़की की बात कही है वे भारतीय महिला क्रिकेट की "सुपरस्टार खिलाड़ी" मिताली राज हैं।